#FeesMustFall: Wits-studente hoor oor borgtogBetogings op die kampus van die Universiteit van die Witwatersrand (Wits) as deel van die #FeesMustFall-veldtog (11 Oktober 2016) Foto: ANA Die studente is in hegtenis geneem nadat hulle glo ŉ hofinterdik oortree het waarvolgens hulle verbied word om akademiese bedrywighede op die kampus te ontwrig. Hulle is op R1 000 borgtog elk vrygelaat. Groepe studente en werkers van Wits het in ŉ optog van die kampus na die hof beweeg en buite die hof gesing ter ondersteuning van die studente. Intussen het die universiteit in ŉ verklaring gesê daar is geen voorvalle van geweld op die kampus oor die naweek aangemeld nie. Wits-studente het Sondagaand ŉ nagwaak gehou teen “polisiebrutaliteit” op die kampus nadat verskeie studente Vrydag beseer is toe polisiebeamptes rubberkoeëls afgevuur het. Vandeesweek is die laaste week van lesings voordat die universiteit se jaareindeksamen begin. Shirona Patel, woordvoerder van Wits, het gesê hoewel protesaksie steeds plek-plek opvlam, sal die aandklokreël weer eens verslap word aangesien daar nie oor die naweek enige voorvalle van geweld was nie. “Van vandag [Maandag] moet studente in hul koshuise of studieareas wees van 01:00 tot 05:00. Indien jy graag jou studiearea in hierdie tyd wil verlaat, sal jy deur kampuskontrole, wat buite die studieareas ontplooi is, na jou koshuis vergesel word. Hierdie is ŉ tydelike maatreël wat mettertyd gelig sal word namate die situasie stabiliseer,” het Patel gesê. Sy het gesê die aandklokreël sal Dinsdag nog verder verslap word indien die situasie op die kampus onveranderd bly. Die reël is aanvanklik ingestel om teen 22:00 te begin, maar is verlede week aangepas om teen middernag te begin. Betogers het egter geweier om by die reël te hou en het deur die nag op die kampus saamgedrom. Lees alle vorige berigte oor die studentebetogings op Maroela Media.